**Clipa aceea**

*Elena Liliana Popescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Câteva cuvinte, ți-ai spus,

doar câteva cuvinte, și ai creat

o întreagă istorie, al cărei prezent

este deja ieri, așa cum mâine

va fi doar trecutul aceluia

ce-l va lăsa în urmă, pierdut

pentru totdeauna...

Doar un cuvânt, îți spui,

doar un cuvânt, și te-apropii

în drumul tău de nebănuitul pas

spre necunoscut, fără să te sperii

de gândul acela care ești și nu ești

tu, de clipa aceea în care poți să fii

și ești...